गारली पंचायत उप प्रधान संजय कुमार, पंचायत सचिव, वार्ड पंच तिलक राज, माया देवी, सुनीता देवी, बलदेव दास ने उपायुक्त हमीरपुर को 16 मई, 2012 को शिकायत भेजी है कि पंचायत प्रधान शीला देहल व उसके पति वार्ड पंच देवराज देहल विकास कार्यों में मनमानी कर रहे हैं। उक्त प्रतिनिधियों ने आरोप लगाया है कि वार्ड पंचों के क्षेत्र में प्रधान का पति हस्तक्षेप करता है। 8 मई को पंचायत कोरम में कार्य की निविदाएं मांगने का प्रस्ताव पारित किया गया, लेकिन प्रधान ने चार निविदाओं के लिफाफे मेज पर रख दिए। इन्हें खोलने पर चारों निविदाओं में एक समान दरें भरीं पाई गईं। इस पर अन्य प्रतिनिधियों के विरोध करने पर दोबारा निविदाएं मांगी गईं। इन निविदाओं को 16 मई को खोला गया, लेकिन पंचायत प्रधान ने इन निविदाओं पर हस्ताक्षर नहीं किए। उन्होंने बताया कि निर्माण कार्य में घटिया सामान का प्रयोग करने से मोहलवीं गांव की सड़क में पुली तथा मतकर गांव में चेकडैम टूट गए। आरोप है कि पंचायत प्रधान वार्ड पंचों द्वारा प्रस्तुत किए गए विल वाउचरों पर हस्ताक्षर तक नहीं करती है। उन्होंने प्रधान व उसके पति पर दस बैग सीमेंट गायब करने का आरोप लगाया। उन्होंने मामले की जांच करने की मांग की है।